Folketing
2001-12-11

Jeg er absolut ikke afvisende over for, at det er noget, der skal tages op til national drøftelse, men det virker mest hensigtsmæssigt, at man ser det i sammenhæng med de ting, der foregår på EU-plan, så vi bevæger os i den samme retning. Der var også et spørgsmål vedrørende et udspil til klagenævnsreform, og der må jeg henvise til økonomi- og erhvervsministeren for mere klare meldinger på det område. Hr. Per Dalgaard var inde på den balancegang, der skal være mellem, at vi på den ene side sikrer forbrugerne og på den anden side også tager hensyn til detailleddet. Nu er det jo ikke sådan, at vi normalt i Danmark er vilde med overimplementeringer, men det, at vi overimplementerer EF-direktivet, er faktisk også at tilgodese detailleddet. For det er jo den lille butik, som har en forbruger, der har 2 år til at reklamere, som nu også får mulighed for at gå videre til produktionsleddet og få dækket de omkostninger, der er i forbindelse med en mangelfuld vare.